作者:溫庭筠
標題:洞戶二十二韻
內容:洞戶連珠網，方疏隱碧潯。燭盤煙墜燼，簾壓月通陰。粉白仙郎署，霜清玉女砧。醉鄉高窈窈，棋陣靜愔愔。素手琉璃扇，玄髫玳瑁簪。昔邪看寄跡，梔子詠同心。樹列千秋勝，樓懸七夕針。舊詞翻白紵，新賦換黃金。唳鶴調蠻鼓，驚蟬應寶琴。舞疑繁易度，歌轉斷難尋。露委花相妒，風欹柳不禁。橋彎雙表迥，池漲一篙深。清蹕傳恢囿，黃旗幸上林。神鷹參翰苑，天馬破蹄涔。武庫方題品，文園有好音。朱莖殊菌蠢，丹桂欲蕭森。黼帳回瑤席，華燈對錦衾。畫圖驚走獸，書帖得來禽。河曙秦樓映，山晴魏闕臨。綠囊逢趙後，青鎖見王沈。任達嫌孤憤，疏慵倦九箴。若為南遁客，猶作臥龍吟。